[{"text_idx": "#000001", "text": "\u201cOzeano Artikoan izotzik gabeko uda batek arriskuan jar ditzake Parisko Akordioaren helburuak\u201c"}, {"text_idx": "#000003", "text": "Ikerlan berri batek adierazi duenez, ozeano Artikoko itsas izotza urtzearen oraingo joerak arriskuan jar litzake klima-aldaketari aurre egiteko Parisko Akordioaren helburuak."}, {"text_idx": "#000004", "text": "Ikerlanaren egileek ondorioztatu dutenez, itsas izotzaren urtzeak etorkizunean albedoaren gutxitzeak eragingo du. Honen ondorioz, karbono-dioxidoaren emisio globalak zerora murriztu beharko lirateke aurreikusitakoa baino 5 \u2013 15 urte lehenago, akordioak ezarritako helburuak bete ahal izateko. Gainera, ikerketaren arabera, tenperatura globalen igoera 1,5 Celsius graduetara mugatzeko helburua, Parisko Akordioak ezarritakoa, karbono-emisio \u201cnegatiborik\u201d gabe ezingo litzateke lortu."}, {"text_idx": "#000005", "text": "Ikerlan berri honek, gaur Earth\u2019s Future-n argitaratuak \u2013Batasun Geofisiko Amerikarraren (AGU) aldizkaria\u2013, etorkizuneko agertoki desberdinak aztertzen ditu ozeano Artikoko izotzik gabeko uda baterako. Horretaz gain, gertakari horrek tenperatura globalei 2 Celsius gradu azpitik eusteko ahaleginetan izango lukeen eragina ere aztertu da. Mikel Gonza\u0301lez-Eguinoren eta Bilbon egoitza duen Basque Centre for Climate Change BC3 ikerketa-zentroko taldearen ikerlan hau Europar Batasunaren H2020 ikerketa-programak finantzatutako TRANSrisk proiektuaren baitan egin zen."}, {"text_idx": "#000006", "text": "\u201cGaur egun komunitate zientifikoan eta hedabideetan interes handia piztu duen gaia da, Artikoak izotzik gabeko bere aurreneko egunak noiz biziko dituen jakin nahian\u201d, zioen Gonza\u0301lez-Eguinok, BC3ko ekonomistak. \u201cIkerketa honetan halako gertaeren inplikazio ekonomikoak eta klimatikoak aztertu ditugu. Itsas izotzaren urritze bizkorrak izango duen eragina bereziki kezkatzen gaituen gaia da, baldin eta tenperaturak maila seguruetan egonkortu nahi baditugu\u201d."}, {"text_idx": "#000007", "text": "\u201cArtikoko itsas izotzaren hedadura dugu klima-aldaketaren adierazle argienetakoa, bizkor murrizten ari den hedadura, duela hamar urte eskas espero baino askoz ere bizkorrago, \u201c, zioen Se\u0301rgio H. Fariak, BC3ko Lurraren Zientzien eta Zientzia Planetarioen ikertzaile eta ikerlan honen egilekideak. Klima Aldaketari buruzko Gobernuarteko Taldeko (IPCC) adituen azkeneko txostenaren arabera, Artikoan izotzik gabeko uda bat gerta liteke 2040rako eta 2060rako; beste ikerlan batzuek, ordea, gertaera hori 2030erako edo baita lehenago ere jazo litekeela adierazi dute, Fariaren hitzetan."}, {"text_idx": "#000008", "text": "\u201cArazo kritiko bat hauxe da, sistema klimatikoaren eta Artikoaren inertzia\u201d, adierazi zuen. \u201cBerotegi-efektuko gas-emisioak gutxitzeari orain ekingo bagenio ere, denbora beharko litzateke Artikoa hozten hasteko eta urtze-aldiaren joera aldarazi ahal izateko. Ez da harritzekoa izango datozen hamarkadetan Artikoan itsas izotzik gabeko egunak baita hilabeteak ere ikustea\u201d."}, {"text_idx": "#000009", "text": "Artikoan izotzik gabeko uda batek izan dezakeen ondorio zuzena itsas izotzaren eta albedoa \u2013lurrazalak atmosferari islatzen dion eguzki erradiazioaren portzentajea\u2013 urritzearen arteko atzeraelikadura da. Itsas izotza urtzen denean, handiagoa da eguzki erradiazioaren eraginpean jartzen den ur-hedadura, askoz ere energia gehiago xurgatzen duena, berotze globala bizkortzen duen atzeraelikatze-mekanismo positiboa sorraraziz."}, {"text_idx": "#000010", "text": "\u201cIkerketa honetan aztertu ditugu 2050erako ozeano Artikoan itsas izotzik gabeko hilabete oso baterako trantsizioak izan litzakeen inplikazioak, izotzaren egonkortzea, berreskuraketa partziala edo etengabeko galera jarraian ekarriko lukeena\u201d, adierazi zuen. \u201cGarrantzizkoak dira munduko batez besteko tenperaturaren igoerari eusteko behar izango liratekeen arintze-ahalegin gehigarriak, 2 Celsius gradu azpitik mugatzeko, alegia\u201d."}, {"text_idx": "#000012", "text": "Ahalegin gehigarri honek arintze-kostuak gehitzea ere ekarriko luke, % 20 eta %60 artean, ikerlanaren arabera. Izotzik gabeko uda zenbat eta lehenago gertatu, orduan eta zailagoa izango da klima-aldaketa kontrolatzea, bereziki itsas izotza ezingo bada berreskuratu emisioak murrizten badira ere, Gonza\u0301lez-Eguinok adierazi zuenez."}, {"text_idx": "#000016", "text": "\u201cItsas izotza galtzearen gure agertoki horrekin lotutako ziurgabetasuna txikiagoa izan dadin, harreman estuagoa behar dugu izan kliman eta beste arlo batzuetan diharduten beste zientzialari batzuekin\u201d, esan zuen Gonza\u0301lez-Eguinok.\u201d Gure ikerketak argi uzten du, ordea, oraintxe ikusten ari garen itsas izotzaren galera bizkorrak jarraitzen badu, inplikazio latzak ekarriko dituela horrek klima-aldaketa arintzeari dagokionez\u201d."}, {"text_idx": "#000021", "text": "Izenburua: \u201cMitigation implications of an ice-free summer in the Arctic Ocean\u201d"}]